钦定古今图书集成/明伦汇编/宫闱典/第040卷 > 成宗弘吉剌皇后
## 钦定古今图书集成/明伦汇编/宫闱典/第040卷 > 成宗弘吉剌皇后

按《元史后妃传》：“成宗贞慈静懿皇后，名失怜，荅里弘
吉剌氏，斡罗陈之女也。大德三年十月立为后，生皇
子德寿，早薨。武宗至大三年十月，追尊谥贞慈静懿
皇后，其册文曰：‘宗祧定位，象天地之有阴阳；今古同
符，通幽明以行典礼，哀荣斯备，孝敬兼陈。恭惟先元
妃弘吉剌氏，庆毓仙源，德昭彤史。春宫主馈，共瞻采’”
翟之辉；椒掖正名，莫际飞龙之会。惟贞协在中之美，
而慈推成物之仁。静既合夫坤元，懿益彰于《壸则》。虽
小星之逮下，岂众曜之敢齐？嗣服云初，追怀曷已。是
用究成先志，式阐徽称，谨遣某官某上尊谥曰“贞慈
静懿皇后”，升祔于成宗皇帝殿室。伏惟淑灵，永伸配
侑。介以景福，佑我无疆。